Title: Žodynas
Course: Šiuolaikinės muzikinio ugdymo koncepcijos

Alteracija

(lot. alteratio – pakeitimas) garso paaukštinimas arba pažeminimas pustoniu arba tonu.

Audiacija

sugebėjimas mintyse girdėti ir suprasti muziką, kai nėra fizinio muzikos garso.

Auralinis

suvokiamas klausa

Diatonika

(gr. diatonikos – pereinantis nuo tono prie tono), muzikinių dermių natūraliųjų garsaeilio laipsnių sistema.

Diskriminacija

(lot. discriminatio – (at)skyrimas) gebėjimas atskirai suvokti, atskirti du vienodus išorinius ar vidinius dirginimus, kurie veikia vienu metu.

Euritmija

(gr. eurythmia <eu – gerai + rhythmos – tolygus pasikartojimas, kaitaliojimasis) – muzikos, šokių, kalbos ritmiškumas. Euritmija – tai nauja Senovės Graikijos žodžio, reiškiančio grožį bei ritmo harmoniją – „geras ritmas arba tėkmė-judėjimas“ forma. Euritmija yra apibrėžiama kaip „harmoningas ir išraiškingas judesys”. Taigi euritmija – judėjimo menas.

Giedojimo mokykla

(lot. schola cantorum) – visuotinė viduramžių mokykla. Šių mokyklų ugdymo turinys jungė giedojimą, grojimą instrumentu, harmoniją, kompoziciją. Tai buvo vieta ir būdas berniukams įsigyti profesiją.

Gvido ranka

tai solmizacijos mokymo vaizdinė priemonė, naudota XI–XVI amžiais. Principas toks: visi tuo metu naudojamo eilėgarsio garsai nuo Г iki e² sąlyginai išdėstomi tam tikra tvarka ant kairės rankos sąnarių ir pirštų galų; pats aukščiausias garsas, vartojamas retai, mokinio žymimas ant vidurinio piršto galo. Liesdami kairės rankos sąnarius ir pirštų galus dešinės smiliumi, mokiniai „pirštais“ skaičiuodavo intervalus, heksachordus, perėjimus iš vieno heksachordo į kitą.

Heksachordas

(lot. hexachordum < gr. hex – šeši ir chorde – styga) – tai muzikos praktikoje ankstyvaisiais viduramžiais naudotas nuoseklus diatoninis šešialaipsnis eilėgarsis, kurio kraštiniai garsai sudaro sekstos intervalą. Šešialaipsnis eilėgarsis susidėjo iš sekos: tonas, tonas, pustonis, tonas, tonas ir buvo vadinamas Gvido heksachordu.

Ikiinstitucinis ugdymas

ugdymo tarpsnis iki pirmųjų mokyklų atsiradimo. Vaikų ugdymas vyko šeimoje, bendruomenėje, artimiausioje aplinkoje.

Inferencija

(angl. inference) – išvados darymas; išvada; inferencinis mokymasis – sprendžiamasis mokymasis.

Internalizacija

vertybių perėmimas ir virtimas vaiko savastimi

Išsilavinimas

paprastai suprantamas kaip įgytas atitinkamas žinių ir įgūdžių kiekis, baigus tą ar kitą mokyklos tipą (vidurinę, aukštąją ar kt.) mokyklą. Šiandien, kintant ugdymo turiniui, mokinių išsilavinimas suvokiamas plačiau. Jis apima ne tik specifines žinias, mokėjimus, įgūdžius, bet ir bendruosius gebėjimus, nuostatas bei tam tikrą socializacijos laipsnį. Atskiriami terminai: „išsilavinimas”, „ugdymo pasiekimai”, ugdymo rezultatai” (Bendrojo išsilavinimo standartai).

Išsilavinimo standartai

(angl. standard – norma, pavyzdys) – įgytų atitinkamų žinių ir įgūdžių kiekio, baigus tą ar kitą mokyklos tipą, norma, pavyzdys.

Kamertonas

angl. Tuning fork, pranc. Diaposon, vok. Stimmgabel) prietaisas etaloninio aukščio garsui ar garsams sukelti. Tai plieninė (ar plieno lydinio) šakutė, pūstukas, kitoks mechaninis arba elektroninis prietaisas. Paprastai etaloninis aukštis yra a¹.Kamertonas naudojamas instrumentams derinti arba choro bei kitų grupių dainininkų dainavimo aukščiui paduoti.

Kinestezija

(gr. kinesis – judėjimas + gr. aisthesis – pojūtis, jutimas judėjimas) – kūno dalių padėties ir judėjimo krypties jutimas. Tai neverbalinio bendravimo šaka. Kinestezijos šakos – gestai, ženklai, žvilgsniai.

Koncentrai

dėstomo dalyko skyriai, vienodi pagrindiniu turiniu, bet skirtingi dėstymo platumu ir gilumu.

Metodas

(gr. methodos – būdas) – sistema veiksmų būdų tikslui pasiekti.

Muzikinis ugdymas

vaikų, paauglių, jaunuolių muzikinės kultūros, muzikinių gebėjimų, emocinio reagavimo į muziką, jos supratimo ir gilaus išgyvenimo kryptingas ir sistemingas formavimas.

Muzikos pažinimas

(angl. musical appreaciation) – reguliari veikla muzikos pamokoje ir apimanti šias pagrindines dalis: muzikos kūrinio formos analizę, kompozitorių gyvenimą ir aplinkybių nagrinėjimą, dešimt pasirinktų kompozitorių kūrinių analizę.

Oralinis

(angl. oral) – sakytinis, sakomasis; žodinis, žodžiu.

Pentatonika

muzikinė sistema , pagrįsta 5 įvairaus aukščio garsais.

Plastika

kūno judesių darna.

Reformacija

(lot. reformatio – pertvarkymas) XVI a.platus visuomeninis politinis ir ideologinis judėjimas. Davė pradžią protestantizmui.

Septyni laisvieji menai

(lot. septem artes liberales) perimta iš helenistinės kultūros formali išsilavinimo schema. Pagrindinė ugdymo pakopa – trivium apima gramatiką, logiką, retoriką, o aukštesnė pakopa – kvadrivium – aritmetiką, geometriją, muziką ir astronomiją.

Sistema

(gr. systēma – visuma, sudaryta iš dalių, junginys) – tai pedagoginė tikslų, turinio, priemonių, metodų ir formų visuma konkrečiai problemai spręsti ar darbui atlikti, atsižvelgiant į pedagogų ir ugdytinių savybes bei situaciją. Kiekvienas objektas yra sistema. Muzikinis ugdymas – taip pat sistema. Todėl bus kalbama apie tikslų, turinio ir metodų sistemą, mokymo priemonės ar priemonių sistemą ir kt.

Solmizacija

(nuo muzikos garsų sol–mi) – siaurąja prasme – viduramžių melodijos dainavimo su heksachordo garsais praktika, taikyta Vakarų Europoje. (Jos pavadinimas kilo iš to, kad berniukų ir vyrų diapazonas buvo Sol–mi, tai ir sistema netrukus įgavo solmizacijos pavadinimą.)

Šiuolaikinis muzikinis ugdymas

nuolat atsinaujinantis muzikinio ugdymo procesas, ugdymo turinio, formų bei metodų individualizavimas pagal mokyklos, klasės bei individualius mokinių raidos ypatumus.

Tetratonika

tetra (gr. tetra – priešdėlis, reiškiantis, kad kas nors susideda iš 4 dalių, turi 4 požymius) + tonika (gr. tonikos – skambantis) pastovusis muzikinės dermės garsas (tonas); tonika pradedami dermių garsaeiliai (gamos) – muzikinė sistema , pagrįsta 4 įvairaus aukščio garsais).

Ugdymas

tai prielaidų, sąlygų bei poveikių visuma, laiduojanti individo prigimtyje glūdinčių jėgų skleidimąsi, kūrybiškai perimant ir plėtojant tautos ir pasaulio kultūrą. Taip apibrėžiamas ugdymas apima mokymą-mokymąsi, lavinimą-lavinimąsi, auklėjimą-auklėjimąsi.